ΓΡΑΠΤΗ ΕΡΩΤΗΣΗ E-1725/97 υποβολή: Ulla Sandbζk (I-EDN) προς την Επιτροπή (23 Μαΐου 1997)

Θέμα: Ντάμπινγκ βοείου κρέατος της Ευρωπαϊκής Ένωσης στη Νότια Αφρική

Κατά την περίοδο 1993-1995 ο όγκος των εξαγωγών βοείου κρέατος από την ΕΕ προς την Νότια Αφρική αυξήθηκε από 7.200 τόνους σε 53.300 τόνους. Για κάθε κιλό κατεψυγμένου βοδινού που εξάγεται, κάθε φορολογούμενος πολίτης της Ευρώπης χρεώνεται με περίπου 1,20 ΕCU (1,60 ECU μέχρι τον Ιανουάριο 1997), ώστε να φθάσει στη Νότια Αφρική στο 0,52 ECU (κατεψυγμένο ανόστεο βόειο κρέας), τιμή η οποία είναι κατά 51% χαμηλότερη από την τιμή χονδρικής πωλήσεως στη Νότια Αφρική (μέσος όρος για το 1996). Η παραγωγή βοείου κρέατος στη Νότια Αφρική μειώθηκε κατά το ένα τέταρτο κατά την περίοδο 1993 -1996 και υπολογίζεται ότι οι αγρότες έχουν χάσει πανω από 40% του εισοδήματός τους από την πώληση αγελαίων ζώων κατά το πρώτο ήμισυ του 1995 και 1996. Επηρεάζονται και γειτονικές αφρικανικές χώρες όπως η Ναμίμπια που κατά παράδοση προμηθεύουν τη Νότια Αφρική με βόειο κρέας. Τον Μάρτιο του 1997 εγκρίθηκαν από την κοινή συνέλευση ΑΚΕ-ΕΕ δύο αποφάσεις σχετικά με το θέμα αυτό (ΑΚΕ-ΕΕ 2091/97 και 2135/97). Αμφότερες οι αποφάσεις ζητούσαν από την Επιτροπή και το Συμβούλιο να θέσουν τέλος στις επιστροφές κατά τις εξαγωγές του βοείου κρέατος στη Νότια Αφρική και το Λεσότο με την αιτιολογία ότι αυτές οι δύο χώρες είναι στην πραγματικότητα μέλη της Τελωνειακής Ένωσης Νοτίου Αφρικής (SACU) η οποία είναι καθαρός εξαγωγέας βοείου κρέατος.

1. Με ποιά αιτιολογία η Επιτροπή χαρακτηρίζει τη Νότια Αφρική ως καθαρό εξαγωγέα βοείου κρέατος ενώ η χώρα αυτή είναι μέλος μίας de facto ζώνης ελεύθερου εμπορίου, τη SACU, η οποία στο σύνολο της εξάγει βόειο κρέας;

2. Μπορεί η Επιτροπή να εξηγήσει τη σχέση μεταξύ των σταθερών ρυθμίσεων του ύψους των επιδοτήσεων για τις εξαγωγές στη Νότια Αφρική κατά την περίοδο 1995-1996 και την υποτίμηση του ραντ της Ν. Αφρικής κατά το ίδιο διάστημα;

3. Πιστεύει η Επιτροπή ότι η μείωση κατά 20% των επιδοτήσεων για τις εξαγωγές βοείου κρέατος αρκεί για να διασφαλίσει τον ανταγωνισμό μεταξύ των παραγωγών βοδινού της Ν. Αφρικής συμπεριλαμβανομένων των γειτονικών χωρών της SACU, και ότι οι παραγωγοί της ΕΕ θα είναι ελεύθεροι και νόμιμοι και θα εκφράζουν τα συγκριτικά πλεονεκτήματα κάθε πλευράς, ενώ οι παραγωγοί βοδινού της ΕΕ εξακολουθούν να λαμβάνουν το τριπλάσιο του συνόλου της επιδότησης για την ενίσχυση των παραγωγών που λαμβάνουν οι συνάδελφοί τους της Ν. Αφρικής;

4. Είναι ενήμερο το Συμβούλιο των Υπουργών Ανάπτυξης και Γεωργίας σχετικά με τις αιτήσεις και εκκλήσεις της κυβέρνησης της Ν. Αφρικής για παύση των επιδοτούμενων εξαγωγών βοείου κρέατος της ΕΕ προς τη Ν. Αφρική από τις 29 Αυγούστου 1996 και εφεξής;

5. Ποιές διαδικασίες έχουν ακολουθήσει οι σχετικές Γενικές Διευθύνσεις (ΓΔ6 και ΓΔ8) προκειμένου να ελέγξουν κατά πόσο η παροχή επιδοτήσεων για την εξαγωγή βοδινού προς τη Ν. Αφρική παραβιάζει την αρχή της συνοχής που καθορίζεται από τη Συνθήκη του Μάαστριχτ, άρθρο 130 V;

6. Ποιές πρωτοβουλίες θα αναλάβει η Επιτροπή προκειμένου να διασφαλίσει την έγκαιρη αναγνώριση και αποτροπή πιθανών μελλοντικών περιπτώσεων έλλειψης συνοχής μεταξύ των αναπτυξιακών πολιτικών της ΕΕ και της κοινής γεωργικής πολιτικής; Και πώς οι σχετικές θιγόμενες πλευρές και τα ανάλογα όργανα (σχετικές ομάδες, κυβερνήσεις, το Ευρωπαϊκό Κοινοβούλιο, η συνέλευση ΑΚΕ-ΕΕ και το Συμβούλιο) θα συμμετέχουν στην αξιολόγηση ανάλογων υποθέσεων;

Απάντηση του κ. Fischler εξ ονόματος της Επιτροπής (30 Ιουνίου 1997)

1. Το κοινοτικό σύστημα επιστροφών κατά την εξαγωγή για το βόειο κρέας αποσκοπεί στην γεφύρωση του κενού μεταξύ των σχετικά υψηλών τιμών που απολαμβάνουν οι έμποροι στην κοινοτική αγορά και των χαμηλότερων τιμών στις αγορές τρίτων χωρών. Για να είναι επιλέξιμος κάποιος προορισμός για εξαγωγές βοείου κρέατος με επιστροφές κατά την εξαγωγή δεν είναι απαραίτητο η τρίτη χώρα αυτή να είναι καθαρός εισαγωγέας βοείου κρέατος.

2. Το επίπεδο των επιστροφών κατά την εξαγωγή βασίζεται στους δείκτες τιμών της παγκόσμιας αγοράς που εκφράζονται σε δολάρια και στις δεσμεύσεις που έχουν αναληφθεί για την επιδότηση εξαγωγών βάσει του Γύρου της Ουρουγουάης. Η Επιτροπή, από τις αρχές του τρέχοντος έτους, εισήγαγε έναν αριθμό συνολικών μειώσεων στο επίπεδο των επιστροφών κατά την εξαγωγή στον τομέα του βοείου κρέατος. Ακόμη, η Επιτροπή αποφάσισε να ομαδοποιήσει τις χώρες της Νότιας και Ανατολικής Αφρικής με τις άλλες χώρες της Αφρικής, της Καραϊβικής και του Ειρηνικού (ΑΚΕ). Το συνδυασμένο αποτέλεσμα των μέτρων αυτών είναι η μείωση των επιστροφών κατά την εξαγωγή για τις εξαγωγές βοείου κρέατος (κατεψυγμένο βόειο κρέας χωρίς κόκαλα) στην Νότιο Αφρική κατά 35%, σε σύγκριση με το επίπεδο που ίσχυε στις αρχές του 1997 (ήτοι από 1.455 ECU/τόνο σε 945 ECU/τόνο σήμερα).

3. Μεταξύ των στόχων της κοινής γεωργικής πολιτικής (ΚΓΠ) είναι η εξασφάλιση ενός επαρκούς βιοτικού επιπέδου για τους παραγωγούς της Κοινότητας. Το καθεστώς της ΚΓΠ χρησιμοποιεί, ως μέσα, τις άμεσες πληρωμές για τη στήριξη του εισοδήματος των αγροτών και των τιμών, και τις επιστροφές κατά την εξαγωγή, που γεφυρώνουν τη διαφορά μεταξύ των τιμών της παγκόσμιας αγοράς και της Κοινότητας. Το ζήτημα του συμβιβασμού των στόχων αυτών με τα μέσα που αποτελούν συγκριτικό πλεονέκτημα συζητήθηκε κατά τη διάρκεια των διαπραγματεύσεων του Γύρου της Ουρουγουάης. Αυτές κατέληξαν σε περιορισμό του όγκου των επιδοτούμενων εξαγωγών και σε περιορισμό της δημοσιονομικής δαπάνης για επιστροφές κατά την εξαγωγή.

Θα πρέπει να τονισθεί ότι το σύστημα επιστροφών κατά την εξαγωγή της Κοινότητας δεν έχει ως στόχο την μείωση των τοπικών τιμών. Η Επιτροπή, ως εκ τούτου, κάλεσε την κυβέρνηση της Νότιας Αφρικής το Σεπτέμβριο του 1996 να τεκμηριώσει τον ισχυρισμό της περί ντάμπινγκ από το κοινοτικό βόειο κρέας στην αγορά της Νότιας Αφρικής και να παράσχει στην Επιτροπή στοιχεία για να λάβει τα κατάλληλα μέτρα. Μέχρι στιγμής η κυβέρνηση της Νότιας Αφρικής δεν έχει αποστείλει την πλήρη έκθεση που ζητήθηκε ως αναλυτική βάση για την εξέταση της ενδεχόμενης περαιτέρω μείωσης των επιστροφών κατά την εξαγωγή βοείου κρέατος στη Νότιο Αφρική. Οι αριθμοί που επί του παρόντος αναφέρονται είναι, κατά την άποψη της Επιτροπής, μάλλον κερδοσκοπικοί και δεν μπορούν να ληφθούν ως βάση για περαιτέρω ενέργειες της Κοινότητας.

4. Οι ανησυχίες της κυβέρνησης της Νότιας Αφρικής για τις επιστροφές κατά την εξαγωγή βοείου κρέατος της Κοινότητας δεν έχουν επίσημα συζητηθεί στο Συμβούλιο Ανάπτυξης, αλλά το ζήτημα έχει τεθεί για άλλες δραστηριότητες από τα κράτη μέλη. Επιπλέον, το ζήτημα τέθηκε στο συμβούλιο γεωργίας και στην Επιτροπή διαχείρισης βοείου κρέατος, στην οποία συμμετέχουν εκπρόσωποι της Επιτροπής και των κρατών μελών.

5. Η πολιτική των επιστροφών κατά την εξαγωγή, εφόσον θίγει τα συμφέροντα ορισμένων χωρών, αποτελεί αντικείμενο τακτικής διαδικασίας διαβούλευσης μεταξύ των σχετικών υπηρεσιών της Επιτροπής.

6. Η Επιτροπή κάνει ότι μπορεί για να εξασφαλίσει την ισορροπία μεταξύ των γεωργικών πολιτικών και των αναπτυξιακών πολιτικών. Όπως αναφέρθηκε στο σημείο 5 ανωτέρω, τα ζητήματα πολιτικής απευθύνονται στην Επιτροπή μέσω τακτικής διαδικασίας διϋπηρεσιακών διαβουλεύσεων ώστε να μπορούν να ληφθούν υπόψη οι απόψεις που εκφράζονται από όλα τα ενδιαφερόμενα μέρη.